《郡舍偶书》
宋代·杨偕

偃息铃斋度岁华，著书人尽笑聱牙。
斯文自信惊天地，吾道谁知系国家。
独爱杉篁寒不变，更怜江海阔无涯。
因思朝市争名地，何以优游刺史衙。

作者简介：（980—1049）坊州中部人，字次公。少从种放学。真宗大中祥符间进士。累迁侍御史知杂事，屡直言仁宗及刘太后之过失。历判吏部流内铨、三司度支副使、河北转运使、河东都转运使。数论宋夏兵事。知并州，创兵车阵法，颁行于诸路。迁左司郎中，以建言允元昊不称臣之请被劾，出知杭州。仁宗庆历八年以工部侍郎致仕。